Sosiaaliset suhteet ja toimintakyky ovat ikääntyneillä keskeisiä hyvinvoinnin lähteitä

Pohjois-Karjalan hyvinvointialue – Siun sote keräsi kevään aikana ikääntyneiden kokemuksia hyvinvoinnista ja terveydestä kyselyllä. Kyselyllä selvitettiin mm. ikääntyneiden keinoja ja tuen tarvetta oman hyvinvoinnin ja terveyden edistämiseen.

Kyselyyn vastasi 262 henkilöä. Vastauksia saatiin kaikista maakunnan kunnissa. Kyselyyn oli mahdollista vastata sekä verkossa että paperilla. Paperisia kyselyjä oli Siun soten sosiaali- ja terveyskeskuksissa, ‑asemilla ja palvelupisteissä sekä Hei ikäihminen, mitä siulle kuuluu -tapahtumissa.

Valtaosa kyselyyn vastanneista, yli 85 prosenttia, oli elämäänsä erittäin tai melko tyytyväisiä ja koki elämänsä joko erittäin tai melko turvalliseksi.

Hyvinvointi ei ole vain terveyttä, siihen liittyvät vahvasti toimiva arki ja ihmissuhteet. Kyselyssä esille nousivat etenkin läheisten ihmisten, hyvän terveyden, sosiaalisen toiminnan sekä arjen sujumisen ja itsenäisyyden merkitys hyvinvoinnille. Myös perheen ja läheisten yhteydenpidon merkitys hyvinvoinnille korostui vastauksissa, palveluasiantuntija Tarja Hirvonen kertoo.

Turvattomuutta vastaajissa aiheuttivat yksinäisyys, huoli oman tai puolison terveyden ja toimintakyvyn heikkenemistä sekä huoli siitä, saako apua, kun sitä tarvitsee.

Hyvinvointialueelta toivottiin panostamista palvelujen saatavuuteen ja ennaltaehkäiseviin palveluihin. Ennaltaehkäisyllä voidaan vähentää myös ikääntyneiden kaatumisia, joka oli vastaajien mukaan yksi merkittävä turvattomuutta lisäävä asia. Esimerkiksi voima- ja tasapainoharjoittelu on tehokas keino ehkäistä kaatumisia, Hirvonen sanoo.

Kyselyn vastaajat toivoivat myös tukea omaishoitajille sekä palveluista tiedottamista. Kyselyn perusteella ikääntyneet ovat kiinnostuneita osallistumaan palvelujen kehittämiseen.

Kyselyn tuloksia hyödynnetään hyvinvointialueen ikääntyneiden hyvinvoinnin ja terveyden edistämisen suunnitteluun, toteutukseen ja arviointiin mm. vuosien 2027–2030 ikääntyneiden hyvinvointisuunnitelmassa.

Hei ikäihminen, mitä siulle kuuluu -tapahtumat jatkuvat syksyllä

Siun sote jatkaa Hei ikäihminen, mitä siulle kuuluu -tapahtumia jälleen syksyllä. Suunnitelmissa on järjestää sekä hyvinvointialueen omia tapahtumia että viedä teema osaksi jo olemassa olevia isompia tapahtumia.

Haluamme tavoittaa mahdollisimman paljon ikääntyneitä. Tämän vuoksi pyrimme tekemään mahdollisimman paljon yhteistyötä muiden toimijoiden kanssa, jotta yhdestä tapahtumasta saisi tietoa ikääntyneiden palveluista ja tukea oman hyvinvoinnin ja terveyden edistämiseen, Hirvonen kertoo.

Syksyn Hei ikäihminen, mitä siulle kuuluu -tapahtumien suunnittelu on parhaillaan käynnissä. Syksyn aloitustapahtuma järjestetään Polvijärvellä 10.9.2026. Tarkemmista tapahtumapaikoista ja -ajankohdista tiedotetaan myöhemmin Siun soten verkkosivuilla.