Valtionrahoitus Pohjois-Karjalan hyvinvointialueelle kasvaa odotettua vähemmän

Valtiovarainministeriö (VM) on tänään 30.4.2026 julkaissut vuoden 2027 rahoituslaskelmat sekä tulevien vuosien painelaskelmat, joiden perusteella hyvinvointialueiden on valmisteltava tulevien vuosien talousarvio sekä taloussuunnitelmat. Vuonna 2027 Pohjois-Karjalan hyvinvointialueen – Siun soten rahoitus kasvaa vuoden 2026 tasosta 12,1 miljoonaa euroa (1,4 %).

Hyvinvointialueen tällä hetkellä voimassa oleva taloussuunnitelma on tehty valtiovarainministeriön aikaisempien laskelmien pohjalta, joiden mukaan rahoituksen olisi pitänyt kasvaa 91 miljoonaa euroa vuoteen 2029 mennessä. Nyt julkaistun rahoituslaskelman mukaan rahoitus vastaavalla ajanjaksolla on lähes 30 miljoonaa euroa pienempi kuin voimassa olevassa taloussuunnitelmassa. Pelkästään vuonna 2027 rahoitus vähenee 22 miljoonaa euroa.

Pohjois-Karjalan hyvinvointialueen näkökulmasta odotettua pienempi rahoitus tarkoittaa sitä, että rakenteellisten muutosten toteuttamista täytyy jatkaa. Lisärahoitusta palvelujen turvaamiseen ja toteuttamiseen voidaan saada esimerkiksi tehostamalla toimitilojen käyttöä tai ostamalla vuokralla olevia strategisesti merkittäviä kiinteistöjä, sillä kiinteistöjen omistaminen tulee hyvinvointialueelle edullisemmaksi kuin niissä vuokralla oleminen. Aluevaltuusto päättää 7.5.2026 kiinteistökaupoista, jotka toisivat hyvinvointialueelle 1,5–2 miljoonan euron säästöt vuodessa. Myös muita toiminnan tehostamiskeinoja etsitään aktiivisesti yhdessä aluehallituksen kanssa lakisääteisten palvelujen turvaamiseksi.

Suomen hallitus on kevään kehysriihessä päättänyt korottaa terveydenhuollon asiakasmaksuja. Asiakasmaksujen korotus ei kuitenkaan paranna hyvinvointialueen taloutta, sillä korotusten arvioitu kokonaisvaikutus vähennetään hyvinvointialueiden rahoituksesta.