Aikuisten ADHD:n tutkimisen kriteerit ovat muuttuneet Siun sotessa vastaamaan valtakunnallista päivitettyä ohjetta

Pohjois-Karjalan hyvinvointialue – Siun sote on päivittänyt aikuisten aktiivisuuden ja tarkkaavuuden häiriön (ADHD) tutkimisen kriteerejä. Huhtikuussa valmistunut Siun soten alueellinen hoito- ja palveluketju vastaa nyt valtakunnallista ADHD:n Käypä hoito -suositusta, joka on päivitetty vuoden 2025 lokakuussa.

Päivitetty Käypä hoito -suositus tunnistaa riskin ADHD:n ylidiagnostiikkaan. Se ohjaa puuttumaan pulmiin ensisijaisesti tukitoimin, ei ADHD-tutkimuksilla. Siun sotessa on siirrytty tekemään oire- ja elämäntilanteen sekä muutosmotivaation kartoitus, kun arvioidaan aikuisen keskittymisen pulmia.

Kattava kokonaistilanteen arviointi on tärkeää, sillä liian varhainen ADHD-oireisiin kohdentunut arviointi voi altistaa ADHD:n ylidiagnosoinnille. Vaarana on myös, että muut vaikeuksia selittävät syyt tai samanaikaiset häiriöt jäävät tunnistamatta, mielenterveys- ja päihdepalvelujen ylilääkäri Johanna Suvanto huomauttaa.

Kartoitusta varten Siun sotessa on luotu viiden A:n muistisääntö ja kriteeristö:

oireiden Alkamisikä

oireiden ja niiden aiheuttaman haitan vaikeusAste

Arki, elämäntavat ja päihteet

Aiemmat diagnoosit

mahdollisen diagnoosin Anti jatkon kannalta.

Kartoitus lisää myös tutkimuksiin hakeutuvien ymmärrystä keskittymiseen liittyvistä haasteista ja motivoi työstämään niitä. Ennen mahdollisia tutkimuksia on tärkeä arvioida, mitä mahdollinen diagnoosi konkreettisesti muuttaa ihmisen hoidossa ja arjessa. Jos ei mitään, tutkimuksiin ei ole aihetta.

Psykologinen tutkimusosaaminen on parhaiten potilaiden käytössä, kun eniten haittaa tuottavien ongelmien lähdettä voidaan arvioida avoimesti ilman ennakko-oletuksia. Tällöin kysymys ei ole siitä, onko henkilöllä ADHD vaan se, mikä tuottaa ongelmia, psykiatrian vastaava psykologi Anna Rotko kertoo.

Palveluketjun kehittämisessä on pyritty kohdentamaan voimaravat mahdollisimman tarkoituksenmukaisesti siten, että tarkkaavuuden ja keskittymisen haasteita pyritään ensin lievittämään omahoidollisin keinoin ja vasta tarpeen mukaan edetään laajempiin selvittelyihin. Tällä tavoin pyrimme tarjoamaan apua mahdollisimman monelle ja samalla huolehtimaan siitä, että myös kaikkein vaikeimmassa tilanteessa olevat saavat riittävän avun, palvelujohtaja Antti Liuska kertoo.

ADHD on synnynnäinen toimintakykyä heikentävä neurokehityksellinen oireyhtymä, jonka oireita ovat pitkäkestoiset aktiivisuuden ja tarkkaavuuden vaikeudet sekä impulsiivisuus. ADHD-oireet eivät ala aikuisena. Häiriössä oireista on selvästi haittaa usealla elämän osa-alueella, minkä lisäksi keskittymisen ja aktiivisuuden pulmat ovat muista samanikäisistä ja kulttuurisista odotuksista poikkeavia.

Aikuiset ylitunnistavat itsellään ADHD:ta, koska aihe on yhteiskunnassa vahvasti esillä. Aikuisten keskittymisen pulmien taustalla on kuitenkin usein muita tekijöitä, kuten psyykkiset häiriöt sekä persoonallisuus- ja temperamenttipiirteet. Lisäksi motivaatio, arvot ja prioriteetit ohjaavat sitä, mihin keskitytään, mihin ei. Opitut toimintatavat ja selviytymiskeinot, kuten välttely, korostunut vaativuus ja tunteiden säätelypulmat voivat muistuttaa ADHD:ta, Anna Rotko avaa.

Lisäksi ihmisen elintavat, kuten uni, ravitsemus ja liikunta vaikuttavat toimintakykyyn. Liiallinen laitteiden käyttö, riippuvuudet ja piristeet tuottavat lyhytjännitteisyyttä. Kokonaisuuden arviointi on tärkeää, jotta keskittymisen vaikeuksiin liittyvät juurisyyt voidaan tunnistaa ja tarjota niihin apua.

Kaikille ADHD-tutkimuksiin hakeutuville ja keskittymisen vaikeuksista kärsiville tarjotaan Siun sotessa ensin keskittymisvaikeuksien omahoitoa ja ryhmähoitoa, joka pohjautuu Mielenterveystalo.fi-sivuston aikuisten keskittymisvaikeuksien omahoito-ohjelmaan. Vasta sen jälkeen tehdään tarvittaessa tarkempia tutkimuksia.

Aikuisen ADHD asiakkaan hoito- ja palveluketju

Keskittymisvaikeuksien omahoito-ohjelma