Pohjois-Karjalan ammattimainen pelastustoimi juhlii 100-vuotista taivaltaan Joensuussa 16.5.2026

Pohjois-Karjalan ammattimainen pelastustoimi täyttää tänä vuonna 100 vuotta. Merkkivuotta juhlistetaan lauantaina 16.5.2026 Joensuussa järjestettävässä yleisötapahtumassa, jossa kaupunkilaiset pääsevät tutustumaan pelastus- ja turvallisuusviranomaisten toimintaan sekä juhlistamaan pelastustoimen pitkää historiaa.

Juhlallisuudet käynnistyvät pelastusajoneuvojen paraatilla klo 13:15. Kalustoparaati lähtee Noljakan pelastusasemalta ja kulkee seuraavaa reittiä: Noljakantie, Yliopistokatu, Heinäpurontie, Linnunlahdentie, Länsikatu, Kalastajankatu, Rantakatu, Siltakatu, Torikatu, Koskikatu ja Elielinkuja. Liikennettä ohjataan Rantakadulla, Museo Elielin edessä klo 13:00-13:25 välisenä aikana, tuolloin kyseinen katuosuus on varattu ainoastaan paraatin käyttöön.

Paraatin jälkeen yleisöllä on mahdollisuus tutustua pelastuskalustoon ja turvallisuusviranomaisten toimintaan Elielinkujalla ja Joensuun Rantapuistossa klo 14–17 järjestettävässä kalustoesittelyssä. Mukana tapahtumassa ovat Pohjois-Karjalan pelastustoimen lisäksi Itä-Suomen poliisi sekä Pohjois-Karjalan rajavartiosto.

Tapahtuman aikana Elielinkuja on suljettu yleiseltä pysäköinniltä.

Sata vuotta sankaritarinoita -historiikki

Päivän aikana julkaistaan myös Pohjois-Karjalan pelastustoimen 100-vuotishistoriikki ”Sata vuotta sankaritarinoita”. Julkaisun on toimittanut Stiina Ikonen, joka haastatteli teosta varten useita Pohjois-Karjalan pelastuslaitoksella eri vuosikymmeninä työskennelleitä ja nykyisin työskenteleviä ammattilaisia. Historiikki kertoo pelastustoimen vaiheista ja kehityksestä tarinoiden ja henkilökohtaisten kokemusten kautta.

Pohjois-Karjalan hyvinvointialue - Siun soten Pohjois-Karjalan pelastuslaitos toivottaa kaikki tervetulleiksi juhlistamaan satavuotiasta pelastustoimea ja tutustumaan turvallisuusviranomaisten toimintaan.