Siun sote kutsui henkilöstön ja maakunnan asukkaat mukaan päivittämään hyvinvointialuestrategiaa

Pohjois-Karjalan hyvinvointialue – Siun sote käynnisti strategiansa päivityksen alkuvuonna 2026 kuullen laajasti asukkaita, henkilöstöä ja luottamushenkilöitä. Kerättyjen näkemysten perusteella keskeistä tulevassa päivitetyssä strategiassa ovat pohjoiskarjalaisten luottamuksen ja turvallisuuden tunteen vahvistaminen. Lisäksi nähtiin, että perustason terveyspalveluihin tulee panostaa.

Strategiaan on pystynyt vaikuttamaan monikanavaisesti. Siun sote järjesti kaikissa Pohjois-Karjalan kunnissa asukastilaisuudet, joihin osallistui yhteensä 429 asukasta. Lisäksi näkemyksiä kerättiin sähköisellä Voxit-keskustelulla, johon osallistui 550 henkilöä sekä paperikyselyllä, johon vastasi 404 asukasta.

Myös henkilöstön näkemykset ovat olleet keskeisessä roolissa strategian valmistelussa. Henkilöstön Voxit-keskusteluun osallistui 812 henkilöä. Strategisia ilmiöitä syvennettiin lisäksi henkilöstön ilmiötyöpajassa.

”On hienoa, miten laajasti asukkaat ja henkilöstö halusivat osallistua strategian päivittämiseen. Saimme runsaasti arvokkaita näkemyksiä ja huomioita erityisesti kyselyjen kautta”, toteaa hyte- ja kumppanuuspäällikkö Maarita Mannelin.

Yhteisellä keskustelulla kirkastetaan sama suunta ja varmistetaan, että strategia vastaa pohjoiskarjalaisten arjen tarpeisiin myös tulevina vuosina. Esimerkiksi perusterveydenhuoltoon panostaminen vähentää erikoissairaanhoidon kuormitusta ja tukee lisäksi taloudellista kestävyyttä.

” Toimintamme kehittäminen edellyttää avointa vuoropuhelua asukkaiden ja henkilöstömme kanssa. Kiitämme kaikkia, jotka ovat osallistuneet kuntatilaisuuksiin sekä vastanneet kyselyihin ja jakaneet näkemyksiään", sanoo strategiajohtaja Ilkka Pirskanen.

Siun soten tulevaisuuslautakunta käsitteli kokouksessaan 19.4.2026 hyvinvointialuestrategiaa vuosille 2026–2030. Tämän jälkeen strategia lähtee vaikuttamistoimielimille ja henkilöstölle kommentoitavaksi. Lausuntokierroksen jälkeen strategia palaa jatkovalmisteluun ja strategian hyväksyy hyvinvointialueen aluevaltuusto syksyllä 2026.

Linkki tulevaisuuslautakunnan kokouksen 19.5.2026 pöytäkirjaan