Mieli-yksikön palvelut ovat olleet kysyttyjä Siun sotessa jo toiminnan alussa

Lasten ja nuorten uudet mielenterveyspalvelut ovat lyhyessä ajassa osoittautuneet tarpeellisiksi Pohjois-Karjalan hyvinvointialueella – Siun sotessa. Lasten ja nuorten mielenterveyspalvelujen keskus eli tuttavallisemmin Mieli-yksikkö on aloittanut toimintansa vaiheittain, mutta palvelut ovat olleet jo hyvin kysyttyjä.

Mieli-yksikkö on perustettu täydentämään lasten ja nuorten perustason mielenterveyspalveluita. Lasten ja nuorten mielenterveyspalveluiden keskus aloitti toimintansa 1.1.2025 osana Pohjois-Karjalan hyvinvointialueella vuosina 2025–2027 tapahtuvaa lasten, nuorten ja perheiden palvelujen kehittämistyötä. Keskus vastaa aiemmin puuttuneeseen perustason alaikäisten mielenterveyshoidon tarpeeseen kokoamalla hoidon ja kuntoutuksen yhteen ja vahvistamalla palvelujen yhdenmukaisuutta sekä sujuvia hoitopolkuja. Palveluja on kehitetty aktiivisesti vielä kuluvan kevään aikana, ja toiminnan arvioidaan vakiintuvan vuosina 2026–2027. Tähän mennessä Mieli-yksikön palveluista on saanut apua jo 1210 henkilöä.

Mieli-yksikkö tarjoaa tukea lapsille, nuorille ja perheille mielenterveyteen liittyvissä huolissa. Mieli-yksikkö on perustason avoterveydenhuollon lasten ja nuorten kiireetöntä mielenterveyden hoitoa ja palveluita tarjoava yksikkö, joka toimii kuntoutuksen palvelualueella. Yksikkö palvelee asiakkaita raskausajalta 18 ikävuoteen saakka koko Pohjois-Karjalan hyvinvointialueella. Yksikkö tarjoaa kiireetöntä palvelua pääsääntöisesti maanantaista perjantaihin kello 8–16. Yksiköllä ei ole päivystyksellistä toimintaa.

Yksikön palveluita ovat lasten ja nuorten mielenterveyden tilanteisiin liittyvät konsultaatiot ja kartoitukset, psyykkisen hoidon tarpeen arvio sekä ohjaus ja hoito lievissä ja keskivaikeissa mielenterveyden häiriöissä. Yksikössä työskentelevät työntekijät ovat koulutukseltaan sairaanhoitajia, terveydenhoitajia, toimintaterapeutteja ja psykologeja. Tarvittaessa on mahdollisuus lääkärin konsultaatioon tai vastaanottoon. Tiimin tehtävänä on auttaa tilanteissa, joissa neuvolan, kouluterveydenhuollon tai jonkin muun matalan kynnyksen palvelun tuki ei yksistään riitä, mutta erikoissairaanhoidolle ei ole tarvetta.

Mieli-yksikön palveluihin voi olla yhteydessä, mikäli lapsella tai nuorella on esimerkiksi mielialan laskua, ahdistusta, pelkoja, käytöksen muutoksia tai lisääntyneitä koulupoissaoloja. Palvelusta saatava tuki voi sisältää tilanteen arvioinnin, keskustelutukea ja määräaikaisen hoitojakson. Ennen mahdollista hoitojaksoa työskentely alkaa kartoitusjaksolla, jonka tarkoituksena on laatia tavoitteellinen hoitosuunnitelma. Huoltajat ovat aina mukana alaikäisen hoidossa.

Mieli-yksikössä lapsi, nuori ja perhe kohdataan siten, että syntyy kokonaisvaltainen ymmärrys lapsen tai nuoren tilanteesta. Lapsen tai nuoren avuksi kootaan juuri ne toimijat, joita siinä tilanteessa tarvitaan. Lapsen tai nuoren ei tarvitse siirtyä palvelusta toiseen, vaan palvelut kootaan ja tuki tuodaan lapsen tai nuoren sekä hänen perheensä ympärille, kertoo Johanna Penttinen.

Mieli-yksikköön voi ottaa suoraan yhteyttä Siun soten Perhepuhelimen kautta. Palveluun voi ohjautua myös muiden sosiaali- ja terveyspalvelujen kautta. Perhepuhelin on avoinna Pohjois-Karjalan asukkaiden lisäksi ammattilaisille, jotka tarvitsevat sosiaali- ja terveydenhuollon tukea alle 18-vuotiaan asiakkaansa auttamiseksi. Perhepuhelin palvelee numerossa 013 330 2806 ajalla 22.6.—31.7.2026 maanantaisin, tiistaisin, torstaisin ja perjantaisin kello 9-11. Maanantaista 3.8.2026 alkaen perhepuhelimeen voi soittaa maanantaisin, tiistaisin, torstaisin ja perjantaisin kello 9–12 ja keskiviikkoisin kello 12–14.

Asiakastapaamiset voivat toteutua lähitapaamisina vastaanotoilla, verkostotapaamisina asiakkaan koululla tai päiväkodilla. Ammattilainen voi tulla myös kotikäynnille. Lisäksi videovälitteiset etävastaanotot ja puhelut ovat mahdollisia. Mieli-yksikön lähivastaanotot toteutuvat etukäteen sopien Joensuussa osoitteessa Rantakatu 23 A tai Siun soten muissa toimipisteissä.

Siun sote järjestää etäyhteyksin infon Mieli-yksikön toiminnasta sote-ammattilaisille ja varhaiskasvatuksen, koulujen ja oppilaitosten ja kolmannen sektorin toimijoille 2.9.2026.

Kehittämistyötä on toteutettu osittain Itsenäisyyden juhlavuoden lastensäätiön Itlan ja Hyvinvointia ja kestäviä sosiaali- ja terveydenhuollon palveluja Pohjois-Karjalassa (HyKe) ‑hankkeen tuella. HyKe-hanke on Euroopan unionin rahoittama.

Lasten ja nuorten mielenterveyspalvelujen keskus MIELI