Harri viihtyy työssään henkilökohtaisena avustajana

Henkilökohtaisen avustajan työ Siun soten avustajakeskuksessa on monipuolista, liikkuvaa ja ennen kaikkea merkityksellistä.

Kun Harri Tikka aikanaan näki ilmoituksen henkilökohtaisen avustajan koulutuksesta, jokin siinä pysäytti. Takana oli monenlaisia työvaiheita automaatioasentajasta levyseppähitsaajaksi sekä myynnistä ja puhelinpalveluun, mutta mikään ei ollut tuntunut täysin omalta.

”Jotenkin minulla syttyi lamppu, että henkilökohtainen avustaja voisi olla semmoinen homma, missä minulla voisi olla annettavaa," Harri muistelee.

Päätös osoittautui oikeaksi. Nyt takana on jo seitsemän vuotta Siun soten avustajakeskuksessa henkilökohtaisena avustajana.

”Tämä on pitkäaikaisin työpaikka, missä olen ollut, ja olen viihtynyt.”

Työ ei ole vuosien aikana muuttunut yksitoikkoiseksi. Päinvastoin.

”Työ on monipuolistunut koko ajan ja tullut uusia mahdollisuuksia, kuten nepsy-valmennus ja erityisen tuen palvelut, niin ei ole ollut mitään välitöntä tarvetta lähteä mihinkään muualle. Tässä pystyy myös kehittämään itseään jatkuvasti.”

Jokainen päivä on erilainen

Henkilökohtaisen avustajan työ on paljon muuta kuin moni ensiksi ajattelee. Harri kertoo, että työ ei ole varsinaisesti hoidollista työtä, vaan avustamista ihmisen omassa arjessa ja elämässä. Työpäivät voivat näyttää hyvin erilaisilta riippuen asiakkaista ja tilanteista.

”Voi olla, että aamulla avustetaan kotona arjen asioissa, sitten käydään yhdessä kaupassa tai apteekissa. Toisena päivänä lähdetään uimahalliin, harrastuksiin tai vaikka jääkiekko-otteluun.”

Moni asiakkaista asuu omassa kodissaan, osa asumisyksiköissä. Yhteistä on se, että avustaja mahdollistaa asiakkaalle asioita, joita tämä ei yksin voisi tehdä. Työ vie usein myös yllättäviin tilanteisiin ja kokemuksiin.

”Olen ollut esimerkiksi sirkuksessa avustamassa asiakasta. Asiakkaasta näki, että hän nautti sirkuksesta aivan täysillä. Se antaa itselle hyvän fiiliksen. Edellisen kerran olin itse käynyt sirkuksessa ehkä alle kymmenvuotiaana eli olihan se kokemus myös minulle.”

Erityisesti Harrille on jäänyt mieleen asiakas, joka pääsi ensimmäistä kertaa elämässään pizzalle.

”Minä en ole niin onnellista ihmistä nähnyt varmaan ikinä. Se oli ihan Naantalin aurinko koko tyyppi. Silloin tajuaa, miten iso merkitys pienilläkin asioilla voi ihmiselle olla.

“Tässä työssä tarvitaan välillä myös salapoliisin taitoja”

Viime vuosina Harrin työnkuva on laajentunut myös erityisen osallisuuden tuen palveluihin ja valmennukseen. Hän on kouluttautunut neuropsykiatriseksi valmentajaksi työn ohessa.

Valmennusasiakkailla voi olla esimerkiksi toiminnanohjauksen haasteita, ja työssä etsitään yhdessä keinoja arjen sujuvoittamiseen.

”Siinä mietitään asiakkaan kanssa, mikä auttaisi juuri häntä. Kannustetaan ja harjoitellaan niitä asioita, jotka tuntuvat vaikeilta.”

Osa asiakkaista tarvitsee paljon tukea myös omien toiveidensa sanoittamiseen kommunikaatiovaikeuksien vuoksi.

”Välillä tämä työ vaatii vähän salapoliisityötä. Pitää löytää se, mistä asiakas oikeasti tykkää ja innostuu.”

Harri kertoo, että pitkät asiakassuhteet auttavat ymmärtämään ihmisiä yhä paremmin.

”Seitsemässä vuodessa on oppinut lukemaan asiakkaita ja tilanteita aika hyvin.”

Työ, jossa voi olla oma itsensä

Avustajakeskuksen työyhteisössä Harri arvostaa erityisesti sitä, että työssä saa käyttää omia vahvuuksiaan. Hän toimii esimerkiksi digimentorina, käy kertomassa työstä oppilaitoksissa ja toimii myös yksikön autovastaavana.

”Tässä työssä voi tehdä paljon muutakin kuin vain sitä ihan perustyötä. Jos on kiinnostusta johonkin, niin siihen kyllä kannustetaan.”

Työ sopii Harrin mukaan hyvin erilaisille ihmisille.

”Henkilökohtaisena avustajana tarvitaan ihmisläheisyyttä, joustavuutta ja kykyä kohdata erilaisia ihmisiä. Mutta ei tarvitse olla valmis paketti tullessaan, tämä työ myös opettaa.”

Hän kokee, että henkilökohtaisen avustajan työ tunnetaan edelleen yllättävän huonosti.

”Moni ei oikein hahmota, mitä tämä työ oikeasti on. Usein ajatellaan, että tämä olisi hoitotyötä, vaikka tämä oikeasti on ihmisen arjen mahdollistamista.”

Pohjois-Karjalassa elämässä on tilaa hengittää

Työ liikuttaa Harria ympäri Joensuuta ja Pohjois-Karjalaa. Maakunta on tuttu hänelle koko elämän ajalta. Kontiolahdelta kotoisin oleva ja Kiteellä nuoruutensa viettänyt Harri arvostaa Pohjois-Karjalassa erityisesti luonnon läheisyyttä ja ihmisten välittömyyttä.

”Elämä ei ole täällä niin kiireistä kuin vaikka Helsingissä. Ja ihmiset ovat puheliaita. Täällä syntyy pohjoiskarjalaista small talkia helposti, jutellaan säästä tai mistä vaan.”

Työssä luonto näkyy myös konkreettisesti. Asiakkaiden kanssa käydään usein ulkoilemassa, laavuilla ja makkaranpaistossa.

”Kuhasalo ja Lykynlampi ovat hyviä paikkoja. Sinne pääsee myös liikuntarajoitteisten asiakkaiden kanssa hyvin.”

Vapaa-ajalla vastapainoa työlle tuovat liikunta ja pitkäaikainen autoharrastus. Harrin pihasta löytyvät muun muassa vuoden 1973 Dodge Dart ja 90-luvun Ford Mustang.

”Mustangilla kun menee johonkin, niin aika nopeasti joku tulee juttelemaan autosta. Autojen kautta pääsee helposti keskustelun alkuun asiakkaiden ja omaistenkin kanssa.”

Merkityksellinen työ näkyy asiakkaiden ilossa

Vaikka henkilökohtaisen avustajan työssä kohdataan joskus myös haastavia tilanteita, väkivallan uhkaa tai vaikeita elämäntilanteita, jää päällimmäiseksi tunne työn merkityksellisyydestä.

”Asiakkaista näkee, että he tykkäävät siitä, että avustaja käy. Ja moni sanoo sen myös ääneen.”

Juuri ne hetket tekevät työstä tärkeää.

”Kun näkee asiakkaan ilon ja onnistumisen, niin kyllä siitä itsekin saa paljon. Se tunne jää mieleen pitkäksi aikaa.”

Ja kun kysytään, voisiko Harri nähdä itsensä tässä työssä myös seuraavat seitsemän vuotta, vastaus tulee nopeasti.

”Miksikäs ei.”

Avustajakeskus

Henkilökohtainen apu on vammaispalvelulain mukainen palvelu. Henkilökohtaista apua voi saada henkilö, joka tarvitsee vamman tai sairauden aiheuttaman pitkän fyysisen, kognitiivisen, psyykkisen, sosiaalisen tai aisteihin liittyvän toimintarajoitteen johdosta välttämättä tukea tavanomaisessa elämässä. Vammaispalvelulain perusteella järjestetään palveluita, jos ensisijaiset palvelut eivät ole riittäviä.

Henkilökohtainen avustaja auttaa

päivittäisissä toimissa kotona ja kodin ulkopuolella,

työssä, ja opiskelussa,

harrastuksissa,

yhteiskunnallisessa osallistumisessa sekä

sosiaalisen vuorovaikutuksen ylläpitämisessä.