Digitaaliset palvelut voivat tutkimuksen mukaan vähentää Siun soten puhelumääriä

Digitaaliset palvelut voivat vähentää puhelujen määriä Pohjois-Karjalan hyvinvointialueella – Siun sotessa. Tämä käy ilmi alustavista tutkimustuloksista, jossa on tarkasteltu digitaalisiin palveluihin kuuluvan digitaalisen sote-keskuksen (digisotekeskus) toimintaa. Digitaaliset palvelut koostuvat Siun soten eri yksiköiden tuottamista palveluista.

Siun soten digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta. Siun soten digitaalisiin palveluihin voi tutustua osoitteessa siunsote.fi/digi.

Digitaalisiin palveluihin kuuluvissa chat-palveluissa asiakasmäärät kasvoivat tasaisesti toiminnan ensimmäisen 1,5 vuoden aikana huhtikuun 2024 ja syyskuun 2025 välisenä aikana. Sen sijaan sosiaali- ja terveyskeskuksiin tulevien puhelujen määrät vähenivät noin 22 prosenttia, kun verrataan heinä-syyskuun 2023 välistä jaksoa heinä-syyskuun 2025 väliseen jaksoon. Päivystysavun 116117 puhelumäärät pysyivät samalla tasolla. Kokonaisuudessaan asiakkaiden tekemien yhteydenottojen määrä väheni tarkastelujakson aikana, kun lasketaan yhteen chat-palvelujen keskustelut, sosiaali- ja terveyskeskuksiin saapuneet puhelut ja päivystysavun puhelut.

Pystymme puhelumäärien vähentyessä tarjoamaan palvelua aiempaa paremmin ja nopeammin sekä vapauttamaan ammattilaisten työaikaa muuhun, sote-keskuspalvelujen palvelujohtaja Mikael Ripatti kertoo.

Tutkimuksessa tarkastellaan myös sairaanhoitajien ja lääkäreiden kanssa chat-palvelussa toteutuneiden asiointien aiheita. Potilaat hakivat alustavien tulosten perusteella chat-palvelusta erityisesti yleistä neuvontaa sekä apua yksinkertaisiin vaivoihin, kuten hengitystieinfektioihin, virtsatieinfektioihin ja silmätulehduksiin. Potilaista liki 80 prosenttia ei ollut 14 vuorokauden sisään uudelleen yhteydessä saman asian vuoksi digitaalisten palvelujen kautta eikä muihin sote-keskuksiin tai päivystykseen. Valtaosan asia saatiin ratkaistua chat-palveluissa.

Pohjois-Karjalassa digitaalisten palvelujen avaamisen jälkeen noin neljännes alueen väestöstä oli rekisteröitynyt palvelujen käyttäjäksi tarkastelujakson lopussa syyskuussa 2025. Rekisteröityneitä käyttäjiä oli tullut kaikista ikäryhmistä.

Potilaiden ja ammattilaisten tyytyväisyys chat-palveluissa oli tarkasteluaikana yli 4/5. Asteikolla yksi on huonoin ja viisi erinomainen. Asiointeja tuli tarkasteluaikana kaikista Pohjois-Karjalan alueen kunnista. Toiminta saavutti sille asetetut tavoitteet asiointimääristä, ratkaisuasteesta, potilas- ja ammattilaistyytyväisyydestä sekä samanaikaisesti puhelumäärien laskusta.

Olen ylpeä ammattilaisten erinomaisesta työstä digitaalisissa palveluissa. Olen myös tyytyväinen siihen, että toiminta on saavuttanut sille asetetut tavoitteet ensimmäisen 1,5 vuoden aikana, digisotekeskuksen ylilääkäri Nora Tarvus sanoo.

On hyvä huomata, että muiden tutkimusten tavoin myös näihin alustaviin tuloksiin liittyy rajoitteita. Yhden yksikön tulos ei välttämättä ole yleistettävissä kaikkiin vastaaviin toimintoihin. Puhelumäärien laskuun ovat voineet vaikuttaa myös muut samanaikaiset kehitystoimet Siun soten toiminnassa. Tämän vuoksi lisätutkimusta tarvitaan vastaavista yksiköistä.

Tiedot pohjautuvat Siun soten digisotekeskuksen ensimmäistä 1,5 vuotta havainnoivaan työhön, jonka pohjalta alustavia tuloksia esiteltiin Oulussa kansainvälisessä Nordic Conference on Digital Health and Wireless Solutions -konferenssissa. Tutkimusta toteuttamassa ovat ylilääkäri LL KTM Nora Tarvus, professori KTT Mika Kortelainen, apulaisprofessori TkT Paulus Torkki, palvelujohtaja LL Mikael Ripatti, digiasiantuntija sairaanhoitaja (YAMK) Marjo-Riikka Huppunen-Vänskä ja dosentti LT Enni Sanmark.

Konferenssi abstrakti (sivut 499–500)

Digitaaliset palvelut