Kesän 2026 uimarantaluettelo julkaistu – näillä rannoilla veden laatua valvotaan säännöllisesti

Pohjois-Karjalan hyvinvointialueen – Siun soten ympäristöterveydenhuolto on julkaissut listan alueen yleisistä uimarannoista, joilla vedenlaatua tullaan valvomaan säännöllisesti uimakauden aikana. Uimakausi alkaa Pohjois-Karjalassa 15. kesäkuuta 2026 ja päättyy 31. elokuuta 2026.

Yleisellä uimarannalla tarkoitetaan rantaa, jossa kunnan terveydensuojeluviranomainen odottaa uivan huomattavan määrän ihmisiä uimakauden aikana. Uimarannat jaetaan isoihin yleisiin uimarantoihin eli EU-uimarantoihin sekä pieniin yleisiin uimarantoihin.

Uimavedestä mitataan veden ulosteperäistä saastumista osoittavien bakteerien määrää sekä havainnoidaan syanobakteerien eli sinilevien ja jätteiden esiintymistä. Isoilta uimarannoilta otetaan yksi näyte ennen uimakauden alkua ja kolme näytettä uimakauden aikana. Pieniltä uimarannoilta otetaan uimakauden aikana niin ikään kolme näytettä.

Tutkimustulokset tulevat näkyviin uimarantojen ilmoitustauluille. Isojen uimarantojen tutkimustulokset voi ilmoitustaulujen lisäksi tarkistaa kunkin kunnan verkkosivuilta.

Siun sote julkaisi Pohjois-Karjalan vuoden 2026 uimarantaluettelon yleisön kommentoitavaksi 20. toukokuuta 2026. Palautetta luettelosta oli mahdollista antaa kirjallisesti 31. toukokuuta 2026 saakka. Huomautuksia tai muutostoiveita luetteloon ei tullut. Vahvistetussa luettelossa isoja yleisiä uimarantoja on 24 ja pieniä 43. Pohjois-Karjalassa on siis yhteensä 67 uimarantaa, joilla uimaveden laatua tutkitaan säännöllisesti kesän aikana.

Kunnan terveydensuojeluviranomaisen on laadittava uimarantaluettelo ennen kunkin uimakauden alkua. Pohjois-Karjalan ympäristöterveyden valvomat uimarannat kunnittain löytyvät Siun soten verkkosivuilta osoitteesta www.siunsote.fi/palvelu/uimavesi/.

Ympäristöterveydenhuollon tehtävänä on tuottaa eläinlääkäripalvelut sekä suojella väestön terveyttä elinympäristön ja elintarvikkeiden mahdollisilta terveyshaitoilta. Kyse on kuntien lakisääteisestä tehtävästä, jota Pohjois-Karjalassa hoitaa Siun sote kuntien kanssa solmitun sopimuksen perusteella.