Luonto osaksi arkea ikääntyneiden asumispalveluissa – pienillä teoilla iso merkitys

Kesälahtitalon terassilta kuuluu vasaran nakutus ja iloinen puheen sorina. Kesälahtelainen Erkki Lehtinen on tullut tapamaan ystäväänsä Toivo Karvista. Ystävykset jatkavat omaistenpäivänä aloitettua lintupönttöjen rakennusprojektia. Vielä viimeinen naula, ja valmista on.

Toivotaan hyvää pesimisrauhaa linnuille, Lehtinen sanoo katsellessaan valmistunutta lintupönttöä.

Lintupöntönhän voisimme kiinnittää tuohon läheiseen puuhun, jotta saamme seurailla lintujen elämää terassiltamme, palveluesihenkilö Pauliinan Heiskanen toteaa.

Kuva: Siun sote / Antti Pitkäjärvi

Kesälahtitalossa lintupönttöjen rakennusprojekti on yksi osa Pohjois-Karjalan hyvinvointialueella – Siun sotessa käynnissä olevaa Luontovuosi-hanketta, jossa tuodaan luonto lähelle asukkaita ympäri vuoden ikääntyneiden asumisyksiköissä. Hanke toteutetaan yhdessä Ikäinstituutin kanssa. Syksystä alkaen hanketta on pilotoitu kolmessa Siun soten ikääntyneiden asumisyksikössä.

Luontoteema ja viherhoiva ovat luonteva osa työskentelytapaani, siksi halusin yksikkömme mukaan tähän pilottiin. Asukkaillamme on hyvin rikas kulttuuri- ja luontoyhteys ja tätä haluamme vaalia myös yksikköömme muuttamisen jälkeen. Toivon, että viherhoiva, luonto ja kulttuuri juurtuvat työkäytänteisiin saman arvoisena perinteisen hoivatyön rinnalle. Luontotoiminnan toteuttaminen ja ulkoilu tuovat vaihtelua henkilökunnan työpäivään ja edistää työhyvinvointia, Heiskanen sanoo.

Luontovuosi-hankkeen tavoitteena on tuoda luonnon terveyshyödyt osaksi asiakkaiden ja henkilökunnan arkea ympärivuotisesti.

- Luonto ja mielekästoiminta saavat hymyn asukkaiden huulille, edistää osallisuutta, näin yksinäisyys ja kivut unohtuvat hetkeksi. Luonto herättää muistoja ja tunteita. Luonnon tuoksut ja värit sekä esimerkiksi eläinten läsnäolo vie ikääntyneet juurilleen ja tuovat mieleen oman lemmikin, heinätyöt tai saunassa vastomisen. Luonnon läheisyys koetaan rauhoittavana. Yksinkertaisesti luonto edistää hyvinvointia, Heiskanen listaa asioita, miten luonto vaikuttaa asukkaisiin.

Kuva: Siun sote / Antti Pitkäjärvi

Kädet multaan

Lintupöntön valmistuttua Kesälahtitalon terassilla puuhat jatkuvat. Terassille kannetaan multasäkkejä ja kauniisti kukkivia pelargoneja. Aune Putkuri upottaa kädet multaan ja kasvoille nousee hymy. Terassille pääsee esteettömästi pyörätuolilla, mutta kukkien istuttamisen myötä huomataan kehitysidea.

Voisimme laittaa terassin nurkkaan tason, jotta pyörätuolista käsin istutus sujuisi kätevästi. Saisi ruukut laskettua tasolle. Vaan kyllähän sitä tässä sylissäkin saadaan homma yhteistyöllä tehtyä, Heiskanen sanoo.

Luontovuosi-hankkeen ideana on havaita kohtia, jossa luonnon ja luontotoiminnan tuomista osaksi asukkaiden arkea saadaan edistettyä. Usein jo pienillä oivalluksilla saadaan suurta vaikutusta.

Saamme paljon aikaan suurella sydämellä ja pienellä budjetilla. Luonto on meille ilmaista. Olen kiitollinen siitä, että Kesälahdella verkostoyhteistyö sujuu erinomaisesti. Teemme yhteistyötä eri toimijoiden kanssa esimerkiksi lähellä sijaitsevan päiväkodin ja koulun sekä Marttojen, eläkeläisten, vapaaehtoisten, seurakunnan ja paikallisten yritysten kanssa, Heiskanen kertoo.

Kuva: Siun sote/ Antti Pitkäjärvi

Hankkeen aikana kerätyt luontotoiminnan ideat kootaan vuosikelloon ja materiaalipankkiin. Materiaalipankki sisältää vuosikellossa suunniteltujen toimintojen tarvikkeet.

Materiaalipankki helpottaa ammattilaisia toteuttamaan erilaisia luontoon liittyviä askareita. Materiaalipankista tarvikkeet saa helposti käyttöön. Pankista löytyy aina kuhunkin vuodenaikaan sopivia luontotoiminnan tarvikkeita esimerkiksi multaa ja siemeniä kylvettäväksi. Tarvikkeita saamme omalta kylältä lahjoituksina, Heiskanen iloitsee alueen yhteistyöstä.

Kesälahtitalon lisäksi Luontovuosi-hankkeen pilotti on käynnissä Juuan Kielokalliossa ja Joensuun Senioripihassa. Luontovuosi-hanke jatkuu elokuun loppuun. Hankkeen lopulla pilottiyksiköiden kokemukset kootaan yhteen ja niistä luodaan toimintamalli, jota kaikki Siun soten yksiköt voivat hyödyntää.