Sokri on valmiina ympäri vuorokauden

Kun puhelin soi sosiaali- ja kriisipäivystyksessä, ei voi tietää, mitä on vastassa. Voi olla kyse yksittäisestä hädästä, perheen kriisistä tai koko aluetta koskettavasta tilanteesta. Yksi asia on kuitenkin varma: apua tarvitaan heti.
Pohjois-Karjalan hyvinvointialueen – Siun soten sosiaali- ja kriisipäivystys, tuttavallisemmin Sokri, toimii juuri näitä tilanteita varten. Johtava sosiaalityöntekijä Piritta Sinkkonen kuvaa yksikköä osuvasti.
”Me ollaan vähän niin kuin sosiaalipuolen nopean toiminnan joukot.”

Haemme 19.7.2026 mennessä sosiaalityöntekijää sosiaali- ja kriisipäivystykseen!
LUe hakuilmoitus ja hae: Sosiaalityöntekijä, sosiaali- ja kriisipäivystys

Työtä, jossa jokainen hetki on erilainen

Sokrin tehtävä on järjestää välttämättömät ja kiireelliset sosiaalipalvelut kaikissa sosiaalisissa hätä- ja kriisitilanteissa vuorokauden ympäri, vuoden jokaisena päivänä.
”Me autetaan kaiken ikäisiä ihmisiä koko Pohjois-Karjalan alueella. Tilanteet ovat sellaisia, jotka vaativat välitöntä puuttumista. Ne eivät voi jäädä odottamaan huomista tai arkipäivää”, Sinkkonen kertoo.
Työ on äärimmäisen vaihtelevaa. Yhdessä tehtävässä saatetaan kohdata lastensuojelun kiireellinen tilanne, toisessa ikäihmisen äkillinen avuntarve tai vakava kriisitilanne, jossa tarvitaan psykososiaalista tukea. Sokrin asiakkaana voi olla kuka hyvänsä pohjoiskarjalainen tai maakunnassa oleskeleva.
”Kun tulet vuoroon, et voi tietää mitä tapahtuu. Ja juuri se tekee tästä työstä niin ainutlaatuista. Meidän pitää tietää kaikesta edes vähän ja monesta asiasta aika paljon.”
Vaihtelevuus näkyy myös työrytmissä. Välillä on rauhallisempaa, välillä taas kiire on kova. Työvuorot ovat 12 tunnin mittaisia.
”Pitää osata priorisoida. Ja ennen kaikkea tunnistaa, mikä kuuluu Sokrin tehtäviin juuri sillä hetkellä ja mikä voi odottaa seuraavaan arkipäivään ja normaalin sosiaalityön paneutumista asiaan.”
Sokri tekee tiivistä yhteistyötä useiden eri toimijoiden kanssa kuten poliisin, ensihoidon, pelastuslaitoksen, ikäihmisten palvelujen, koulujen ja varhaiskasvatuksen.
”Meille tulee paljon konsultaatiopuheluja. Ja menemme mukaan tilanteisiin eri viranomaisten kanssa, joissa tarvitaan meidän osaamistamme.”

Vahva osaaminen syntyy kokemuksesta

Piritta Sinkkonen ei ole Sokrissa uusi kasvo. Hän oli mukana perustamassa sosiaalipäivystystä Pohjois-Karjalaan jo vuonna 2007. Sittemmin mukaan on kertynyt lähes 20 vuoden kokemus. Nyt hän on ollut esihenkilönä eli johtavana sosiaalityöntekijänä vuoden.
”Uskallan sanoa, että minulla on vahva substanssiosaaminen tästä työstä. Tiedän, mitä tämä käytännössä on.
Vaikka työ on vuosien varrella kehittynyt, yksi asia on säilynyt.
”Sokri on ollut aina minun lempilapsi. Ja tämä työ sopii minun sypäkälle luonteelleni. Olen unelmieni työssä.”
Sokrin esihenkilötyössä Piritta Sinkkosen kohdalla korostuu läsnäolo. Sinkkonen ei johda etäältä, vaan toimii tiiviisti arjen keskellä.
”Tykkään olla mukana arjessa, jotta tiedän mitä johdan. Käyn monta kertaa päivässä kysymässä tiimiltä, miten menee. Myös minun ovelleni on helppo tulla.”
Viime aikoina esihenkilötyötä on vahvistettu myös rakenteellisesti. Sokriin on otettu käyttöön esihenkilöpäivystys, jolloin työntekijöillä on aina mahdollisuus saada esihenkilön tukea myös haastavissa tilanteissa.
”Se tuo turvaa. Vaikka täällä ei muutenkaan olla yksin, niin aina esihenkilö saatavilla.”

Rautaisia ammattilaisia

Piritta Sinkkosen tiimi koostuu sosiaalityöntekijöistä, sosiaaliohjaajista ja kriisityöntekijöistä. Yksi asia yhdistää heitä kaikkia: ammattitaito.
”Meillä on aivan valtavan osaava porukka. Esihenkilönä minun ei tarvitse ohjata arkea kädestä pitäen. Tiedän, että homma toimii.”
Tiimissä arvostetaan avoimuutta, huumoria ja sitä, että jokainen saa olla oma itsensä.
”Meillä on rempseä ja aika ’raju’ porukka, hyvällä tavalla.”
Sokrissa työskentelemisessä kokemus sosiaalialalta on tärkeää, mutta kaikkea ei tarvitse osata valmiiksi. Uudet työntekijät imaistaan mukaan porukkaan ja toimintaan nopeasti.
”Perehdytys tapahtuu työtä tekemällä ja sitä pääsee tekemään heti. Meillä oppii ja meillä saa apua. Kriisityö on meillä osa työkokonaisuutta. Jos siitä ei ole kokemusta, sen oppii. Se ei ole mitään salatiedettä. Meidän kriisityöntekijämme ovat todella kokeneita ja alaan vihkiytyneitä ja heiltä oppii valtavasti”
Millainen työntekijä Sokriin sitten sopii?
”Pitää pystyä tekemään päätöksiä sosiaalityöntekijän näkökulmasta itsenäisesti ja nopeasti, mutta harkiten. Lisäksi pitää olla halu tehdä töitä ihmisten kanssa.”

Harrastukset ja luonto palauttavat

Piritta Sinkkonen myöntää, että työ Sokrissa on henkisesti kuormittavaa, mutta siihen on myös tukirakenteita. Lisäksi 12 tunnin työvuoron jälkeen on vapaata, jonka aikana ehtii palautua.
”Voi olla, että tehtävällä mennään rikoksen uhrin tai omaisten luo tai tehdään kiireellinen sijoitus lapselle. Ne ovat tilanteita, joissa emme välttämättä ole toivottu viranomainen. Saatamme kohdata vastustusta. Puramme hankalia tilanteita yhdessä meidän omassa tiimissä. Keskustellaan, käydään läpi tapauksia ja tehtäviä sekä tarvittaessa käytetään tarvittaessa ammatillista tukea. Kuitenkin mielestäni kuormitus jää työpaikalle, eikä työ seuraa kotiin. Se on hyvä asia.”
Vaativa työ vaatii vastapainoa. Sinkkoselle se löytyy liikunnasta ja luonnosta.
”Harrastan hevosia, ratsastusta, hyroxia ja crossfitia. Aika äärimmäisiä harrastuksia, mutta ne toimivat hyvin vastapainona työlle.”
Sinkkosen mielestä myös Pohjois-Karjalan luonto tukee palautumista.
”Täällä ei tarvitse erikseen lähteä metsään, riittää että avaat oven. Luonnosta tuleva rauha on iso osa arkeani. Asun Höytiäisen rannalla Kontiolahdella, mutta mielestäni myös Joensuu on kaupunkina kaunis paikka. Nautiskelen Pielisjoen siltojen ylittämisestä, koska joki on niin ihana. Se näyttää ihan erilaiselta eri vuoden ja vuorokauden aikoina.”