Siun sote kannustaa asiakkaitaan e‑laskun käyttöön

Pohjois-Karjalan hyvinvointialue – Siun sote kannustaa asiakkaitaan vastaanottamaan hyvinvointialueen lähettämät laskut e-laskuna. E-lasku on sähköisessä muodossa verkkopankkiin saapuva lasku, joka sisältää samat tiedot kuin paperinenkin lasku.

E-lasku on kuluton, turvallinen, vaivaton ja nopea tapa vastaanottaa ja maksaa Siun soten lähettämiä laskuja. E-lasku saapuu verkkopankkiin hyvissä ajoin ennen eräpäivää, eikä se huku postissa. E-laskussa maksutiedot ovat valmiina, joten tili- tai viitenumeroa ei tarvitse syöttää itse. Tämä auttaa välttämään inhimilliset näppäilyvirheet. Maksettu lasku jää talteen verkkopankkiin. E-laskut ovat käytettävissä missä ja milloin vain, joten niiden hoitaminen onnistuu myös esimerkiksi matkoilla ollessa.

E-lasku on ympäristöystävällisempi vaihtoehto paperilaskulle. Siun sotessa palvellaan paljon, sillä vuonna 2025 lähetimme noin 440 000 laskua. Vuonna 2025 lähetetyistä laskuista postitse toimitettiin vielä 66 prosenttia. Yhdestä laskusta syntyy paperijätettä noin kolmen A4-paperiarkin verran, sillä varsinaisen laskusivun lisäksi laskuun kuuluu liitesivu sekä kirjekuori. E-laskun käyttöön siirtyminen säästää siis myös luontoa.

Näin otat e-laskun käyttöösi

Kirjaudu verkko- tai mobiilipankkiisi.

Etsi verkkopankistasi kohta, josta e-laskuja voi tilata.

Hae laskuttaja joko nimellä Pohjois-Karjalan hyvinvointialue tai Y-tunnuksella 3221317-4.

Syötä viitenumero aiemmasta Siun sotelta saamastasi laskusta.

Vahvista tilaus. Jatkossa laskut tulevat hyväksyttäviksi verkkopankkiisi.

Laskun vastaanottaminen paperisena on jatkossakin mahdollista heille, jotka eivät halua siirtyä käyttämään e-laskua.