Pohjois-Karjalan hyvinvointialueen taloustilanne on hieman kohentunut – ”Tarvitsemme palvelujen uudistamiseen työrauhan”

Pohjois-Karjalan hyvinvointialueen – Siun soten taloustilanne on lähtenyt paranemaan. Tällä hetkellä tilinpäätösennuste on seitsemän miljoonaa euroa ylijäämäinen, mikä tarkoittaa, että tilanne on parantunut aiemmasta ennusteesta neljä miljoonaa euroa. Toimintakulujen kasvu on taittunut ollen nyt pari prosenttia korkeampi kuin viime vuonna.

Taloustilanteen hienoisesta kohentumisesta huolimatta hyvinvointialue etsii lisätoimenpiteitä talousarviossa pysymiseksi. Hyvinvointialueen aluehallitus päätti 26. toukokuuta 2026, että tämän vuoden talousarviossa pysymiseksi toimialueiden tulee kesäkuun puoliväliin mennessä valmistella vielä neljän miljoonan euron lisäsäästöt aiemmin ohjeistettujen kymmenen miljoonan euron säästöjen lisäksi sekä käynnistää niiden toimeenpano välittömästi. Toimialuejohtajat esittelivät säästösuunnitelmansa aluehallitukselle 16. kesäkuuta 2026.

Suunnitelluista säästötoimenpiteistä sosiaalipalveluihin kohdistuu noin 4,5 miljoonaa ja terveyspalveluihin noin 3,6 miljoonaa euroa. Kiinteistöjärjestelyillä ja toimitilojen käyttöä tehostamalla voidaan saada 3,3 miljoonan euron säästöt. Lisäksi henkilöstörakenteen ja -määrän tarkastelulla sekä muulla toiminnan kehittämisellä tavoitellaan 3,5 miljoonan euron säästövaikutusta.

Hyvinvointialue tarvitsee lisäaikaa alijäämän kattamiseen

Pohjois-Karjalan hyvinvointialueen aluehallitus päätti hakea valtiolta lisäaikaa kumulatiivisen alijäämän kattamiseen vuoden 2029 loppuun. Vuoden 2025 lopussa hyvinvointialueen kumulatiivinen alijäämä oli 57,6 miljoonaa euroa.

Valtiovarainministeriö julkaisi vappuaattona päivitetyt rahoituksen painelaskelmat vuosille 2027–2029. Laskelmien mukaan Pohjois-Karjalan hyvinvointialueen rahoitus tuleville vuosille pienenee noin 74 miljoonaa euroa verrattuna aiempiin painelaskelmiin, joihin hyvinvointialueen taloussuunnitelma pohjautuu. Myös siirtymätasaus vähentää hyvinvointialueen laskennallista rahoitusta yhteensä 118 miljoona euroa vuosien 2027–2029 aikana. Vaikka hyvinvointialue on tehnyt pitkäjänteistä työtä talouden tasapainottamiseksi, tarvitaan tulevina vuosina yli 75 miljoonan euron sopeuttamistoimenpiteet valtionrahoituksen pienenemisen vuoksi.

– Alijäämän kattamismääräajan jatkaminen on Siun sotessa välttämätöntä. Lisäaika turvaa lakisääteisten sosiaali- ja terveyspalvelujen sekä pelastustoimen järjestämisen, perustelee hyvinvointialuejohtaja Kirsi Leivonen.

Pohjois-Karjalan hyvinvointialueen laatima alijäämän kattamissuunnitelma toimii samalla toiminnan ja talouden uudistusohjelmana vuosille 2027–2029. Toimialueet suunnittelevat talousarviovalmistelun yhteydessä konkreettiset toimenpiteet, joiden avulla toimintaa uudistetaan ja alijäämän kattaminen onnistuu. Toimenpiteiden toteutumista tullaan seuraamaan kuukausittain. Suunnitelmassa vuotuinen toimintakulujen kasvu noudattaa valtiovarainministeriön julkaisemia uusia painelaskelmia.

– Toiminnan ja talouden uudistusohjelman avulla Pohjois-Karjalan hyvinvointialue kykenee tasapainottamaan toiminnan ja talouden kestävälle tasolle siten, että lakisääteiset palvelut eivät vaarannu. Suunnitelmamme alijäämän kattamisesta vuoden 2029 loppuun mennessä on kunnianhimoinen, mutta kuitenkin toteuttamiskelpoinen. Toivon, että valtiovarainministeriö myöntää jatkoajan, sillä se antaa meille palvelujen uudistamiseen tarvittavan työrauhan, painottaa aluehallituksen puheenjohtaja Eero Reijonen.

Seuraavaksi hakemus alijäämien kattamismääräajan jatkamisesta lähetetään valtiovarainministeriöön arvioitavaksi, mahdollisimman pikaista päätöksentekoa varten.

Päätöksenteko - Siunsote