Siun sote avaa raskausajan ja raskausdiabeteksen digipolun

Pohjois-Karjalan hyvinvointialue – Siun sote avaa 8. kesäkuuta 2026 digitaalisiin palveluihin raskausajan digipolun. Se toimii oman raskauden oppimisympäristönä, jossa osa sisällöstä on näkyvissä koko raskausajan, ja osa avautuu tietyillä raskausviikoilla. Mikäli raskaana oleva sairastuu raskausdiabetekseen, hänelle avautuu lisämateriaali, joka sisältää tietoa ja ohjeita raskausdiabeteksesta. Raskausajan digipolku ei vaikuta neuvolassa tehtävien tarkastusten määrään.

Terveydenhoitaja avaa raskausajan digipolun asiakkaalle, kun asiakas ottaa yhteyttä äitiysneuvolaan raskauden alkuvaiheessa. Uuden digipolun käyttöönottovaiheessa digipolku avataan myös pitemmällä raskaudessa oleville asiakkaille. Digipolku voidaan avata, kun asiakas on tunnistautunut Siun soten digitaalisiin palveluihin. Raskausajan digipolku voidaan avata asiakkaalle myös äitiysneuvolakäynnillä.

Raskausajan digipolulla pääsee tutustumaan neuvolakäyntien sisältöihin. Asiakas voi kirjoittaa digipolulle kysymyksiä neuvolakäyntiä varten, jotta hän muistaa ottaa itselle tärkeät asiat puheeksi terveydenhoitajan kanssa. Digipolulla on laadukasta tietoa synnytyksestä, imetykseen valmistautumisesta ja perhevalmennuksesta. Usein kysytyt kysymykset -osio vastaa moniin raskausajan ja synnytyksen yleisiin kysymyksiin. Digipolulla on myös hyödyllisiä linkkejä lisätietoon. Digipolun kautta voi myös täyttää monia raskausajan seurannan kannalta tärkeitä lomakkeita.

Jos odottajalla todetaan raskausdiabetes, terveydenhoitaja avaa hänelle raskausajan digipolun sisälle raskausdiabeteksen digipolun. Sen sisältö jakautuu raskausdiabeteksen hoitoon raskausaikana sekä raskausdiabeteksen hoitoon synnytyksen yhteydessä ja sen jälkeen. Digipolulla on esimerkiksi ohjeet verensokerin omaseurantaan, ruokavalioon ja liikuntaan. Myös raskausdiabeteksen digipolulla on vastaukset yleisimpiin odottavia asiakkaita askarruttaviin kysymyksiin.

Raskausajan digipolku päätetään jälkitarkastuksen yhteydessä. Digipolun sisältö on kuitenkin asiakkaan käytettävissä kolme vuotta digipolun päättymisen jälkeen. Raskausdiabetekseen sairastuneille digipolku päättyy automaattisesti vuoden kuluttua lasketusta ajasta.

Digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta ajasta tai paikasta riippumatta. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi. Samasta osoitteesta löytyvät myös mobiilisovelluksen latauslinkit.

Jos digipolun käyttöön ei ole mahdollisuutta, asiakas saa raskautta, synnytystä ja raskausajan diabetesta koskevat ohjeet neuvolakäyntien yhteydessä.